Twee arms | strooimeisie
Februarie 26, 2018 / strooimeisie
Iemand anders se twee arms. Net hulle twee arms. Dit is ongelooflik wat dit alles kan doen.
Dit kan help deur allerhande goed op te tel, aan te dra, of selfs goed vir die korteres van ons aan te gee of weg te pak. Dit kan beskerm deur seermaakgoed te keer en aanvalle af te weer. Amper soos ‘n skild, dink ek.
Arms kan ‘n veilige vesting wees; ‘n plek waarin jy jouself kan gaan opkrul as die lewe goor raak en net weer kan luister na die wonder van ‘n hartklop en die mooi van asemhaling — al is dit net vir ‘n rukkie. Dis ‘n plek waar niemand alleen hoef te voel nie, rou snikke gesmoor kan word en trane kan val sonder dat dit veroordeel word. Wegkruipplek. Wegraakplek.
Arms kan sterk genoeg wees om seer te maak, te breek, stukkend te gooi. Maar ek dink dis eerder gemaak om te kan liefkoos en te bemin. Om iemand drukkies te gee en vas te hou en hulle te laat verstaan dat jy daar is. Om die persoon te laat weet dis okay; hulle mag maar vir ‘n rukkie in jou persoonlike ruimte inbeweeg vir so lank as wat jy hulle daar toelaat.
Arms hou ‘n mems warm as dit koud is. Dit kan jou probeer droog hou as dit reën en keer dat die wind waardevolle items opskep en wegwaai. Dit bied kalmte. Dit laat ons toe om ons harte ‘n bietjie nader aan mekaar te bring. Dit laat ons toe om mens te wees en weer mens te voel ten spyte van vandag se robot-lewe.
Arms. As dit aan die regte persoon behoort, is daar geen beter plek om te wees nie.
← Selfprofesie (?)
Met ‘n witbrood onder die arm →
5 thoughts on “Twee arms”
Februarie 27, 2018 om 11:53
Arms, net soos alles, kan goed of kwaad doen
Februarie 27, 2018 om 11:57
Dit is waar, maar ek hoop nogtans dat die arms on jou én my lewe (almal se lewe, for that matter) sal doen waarvoor dit gemaak is – vashou, vertroetel, vertroos en beskerm.
Februarie 27, 2018 om 11:59
Ek hoop dit ook, daar is niks lekkerder as ‘n drukkie nie
Februarie 27, 2018 om 16:12
Besonders geskryf….ek kyk nou met ander oë na arms, danksy jou mooi inskrywing!
Februarie 27, 2018 om 21:29
Ag, liewe Perdebytjie! Jy is te gaaf! x